钦定古今图书集成/理学汇编/文学典/第184卷 > 《楚辞集注序》前人
## 钦定古今图书集成/理学汇编/文学典/第184卷 > 《楚辞集注序》前人

右《楚辞集注》八卷，今所校定，其第录如上。盖自屈原
赋《离骚》，而南国之名章继作，通号《楚辞》，大抵皆祖原
意，而《离骚》深远矣。窃尝论之，原之为人，其志行虽或
过于中庸而不可以为法，然皆出于忠君爱国之诚
心。原之为书，其辞旨虽或流于跌宕怪神，怨怼激发
而不可以为训，然皆生于缱绻恻怛，不能自已之至
意。虽其不知学于北方，以求周公、仲尼之道，而独驰
骋于《变风》《变雅》之末流，以故醇儒庄士，或羞称之。然
使世之放臣屏子，怨妻去妇，抆泪讴吟于下，而所天
者幸而听之，则于彼此之间，天性民彝之善，岂不足
以交有所发，而增夫三纲五典之重。此予之所以每
有味于其言，而不敢直以词人之赋视之也。然自原
著此词，至汉未久，而说者已失其趣，如太史公盖未
能免。而刘安、班固、贾逵之书，世复不传。及隋唐间，为
训解者尚五六家。又有僧道骞者，能为楚声之读，今
亦漫不复存，无以验其说之得失。而独东京王逸《章
句》，与近世洪兴祖《补注》并行于世，其于训诂名物之
间，则已详矣。顾王书之所取舍与其题号离合之间，
多可议者，而洪皆不能有所是正。至其大义，则又皆
未尝沈潜反复，嗟叹咏歌，以寻其文词指意之所出，
而遽欲取喻立说，旁引曲证，以强附于其事之已然。
是以或以迂滞而远于性情，或以迫切而害于义理。
使原之所为抑郁而不得伸于当年者，又晦昧而不
见白于后世。予于是益有感焉。疾病呻吟之暇，聊据
旧编，粗加檃括，定为《集注》八卷。庶几读者得以见古
人于千载之上，而死者可作，又足以知千载之下有
知我者，而不恨于来者之不闻也。呜呼！悕矣！是岂易
与俗人言哉！